*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*161. számú előterjesztés*

Bátaszék Város Önkormányzat Képviselő-testületének 2021. november 24-én

 16 órakor megtartandó ülésére

Tolna Megyei Matematikai Tehetséggondozó Alapítvány megszűnése

|  |
| --- |
| **Előterjesztő:** dr. Bozsolik Róbert polgármester**Készítette** : dr. Firle Anna aljegyző **Törvényességi ellenőrzést végezte:** Kondriczné dr. Varga Erzsébet jegyző**Tárgyalja:**KOIS Bizottság 2021.11.22.PG Bizottság 2021.11.23. |

**Tisztelt Képviselő-testület!**

Bátaszék Város Önkormányzat Képviselő-testülete 115/1991.(IX.24.) ÖKH számú határozatával, valamint Bonyhád Város Önkormányzata Képviselő-testülete a 131/1991.(XII.10.) számú határozatával (továbbiakban: Alapítók) – a ma már évtizedek óta működő - matematikai tehetséggondozó alapítvány létesítését határozták el.

**Tolna Megyei Matematikai Tehetséggondozó Alapítvány** (a továbbiakban: Alapítvány) **célja:**

A Tolna megyei Általános és Középiskolai Matematikai Tehetségfejlesztő tevékenység keretében az oktatás, képességfejlesztés támogatása. Megyei versenyek rendezési költségeihez és díjazásához való hozzájárulás. Tehetséggondozó szakkörök, táborok támogatása, tehetséges fiatalok képzésének támogatása. Tehetséggondozással kapcsolatos kiadványok segítése. A kuratórium az alapítványi célok megvalósulása érdekében egyéni támogatást nyújthat, a nevelési intézetek oktatási tevékenységéhez céljai szerint hozzájárulhat, és pályázatokat írhat ki.

Az Alapítvány **tevékenységei** közül kiemelkedő a matematikaversenyek szervezése, hiszen az idei évben már a **XXXII. Bátaszéki Matematikaverseny** került megrendezésre.

A Polgári Törvénykönyvről szóló 2013. évi V. törvény (a továbbiakban: Ptk.) 3:397. §. (1)-(2) bekezdése szerint:

*„(1) A* ***kuratórium az alapítvány ügyvezető szerve****. A kuratórium tagjai az alapítvány vezető tisztségviselői.*

*(2) A kuratórium három természetes személyből áll, akik közül legalább kettőnek állandó belföldi lakóhellyel kell rendelkeznie.”*

Az Alapítvány – jelen előterjesztés mellékletét képező - Alapító Okiratának 5. pontja szerint:

*„Az Alapítók az alapítvány vagyonának kezelését* ***háromtagú kuratóriumra bízzák, mely az alapítvány ügyvezető szerve****. A kuratórium határozatlan időre jön létre. A kuratórium tagjainak megbízásáról, és visszahívásáról a kuratórium elnökének, a kuratórium tagjai közül történő kijelöléséről és visszahívásáról,**az alapítvány alapító okiratának* ***módosításáról az alapítók döntenek.*** *A kuratórium elnökét az* ***alapítók bízzák meg****. Az Alapítvány kuratóriumának gazdálkodását Bátaszék Város Önkormányzatának Pénzügyi és Gazdasági Bizottsága (a továbbiakban: PG Bizottság) jogosult ellenőrizni.”*

2021. július 1. napjáig kuratórium elnöke Károlyi Károly volt, tagjai: Dr. Katz Sándor és Fűrész János voltak.

**Károlyi Károly 2021. július 1. napjával lemondott kuratóriumi tagságáról, ezzel együtt elnöki tisztségéről is.**

Alapító okirat 5. pontja szerint: *„A kuratóriumi elnöki tisztség megszűnik a kuratóriumi tagság megszűnésével. A kuratóriumi tagság megszűnik:*

1. *a kuratóriumi tagságról való lemondással…”*

**A fentiekkel egyidejűleg** a kuratóriumi tagok is jelezték, hogy a jövőben kisebb szerepet kívánnak vállalni az Alapítvány működésében. **Több lehetséges jelölt felkeresése is megtörtént, ám a kuratóriumi elnök tisztséget és tagságot, továbbá az azzal járó feladatok ellátását senki nem kívánta elvállalni. Mivel az Alapítvány ebben a kialakult helyzetben nem tud továbbra is működni, javasolt az alapítvány jogutód nélküli megszűnését eredményező ok megállapítására irányuló polgári nemperes eljárás megindítása.**

*Ptk. szerint:* ***„****3:403. § (1) Az alapítvány* ***megszűnik****, ha*

*a) az alapítvány a célját megvalósította, és az alapító új célt nem határozott meg;*

*b)* ***az alapítvány céljának megvalósítása lehetetlenné vált, és a cél módosítására vagy más alapítvánnyal való egyesülésre nincs mód;*** *vagy*

*c) az alapítvány három éven át a célja megvalósítása érdekében nem folytat tevékenységet.*

*(2)* ***Az alapító nem szüntetheti meg az alapítványt.***

*(3) Ha valamelyik megszűnési ok bekövetkezik, a kuratórium értesíti az alapítói jogokat gyakorló személyt vagy szervet a szükséges intézkedések megtétele érdekében, és a megszűnési ok bekövetkeztét közli a felügyelőbizottsággal és a könyvvizsgálóval is.*

*(4) Ha az alapítói jogokat gyakorló személy vagy szerv a megszűnési ok alapján harminc napon belül érdemi intézkedést nem hoz, a kuratórium ezt követően köteles a nyilvántartó bírósághoz bejelenteni a megszűnési okot. A bejelentési kötelezettség késedelmes voltából vagy elmulasztásából eredő károkért az alapítvánnyal és harmadik személyekkel szemben a kuratórium tagjai egyetemlegesen felelnek.*

*(5) A jogutód nélkül megszűnő alapítványnak a hitelezői igények kielégítése után megmaradó vagyonáról a törlését elrendelő határozatban kell rendelkezni.*

*3:404. § [A jogutód nélkül megszűnő alapítvány vagyona]*

*(1)* ***Az alapítvány jogutód nélküli megszűnése esetén a hitelezők kielégítése után megmaradó vagyon az alapító okiratban megjelölt személyt illeti, azzal, hogy az alapítót, a csatlakozót és az egyéb adományozót, továbbá ezek hozzátartozóit megillető vagyon nem haladhatja meg az alapító, a csatlakozó és az egyéb adományozó által az alapítványnak juttatott vagyont.***

*(2) Az alapító az általa juttatott vagyonról az alapítvány jogutód nélküli megszűnésekor az alapítvány céljával azonos vagy hasonló célú alapítvány vagy egyesület számára rendelkezhet, ha az alapító okirat ilyen esetre a vagyonról nem rendelkezik vagy a rendelkezés teljesítése lehetetlen.*

*(3)**A nyilvántartó bíróság jogszabályban meghatározott szervezetnek juttatja a vagyont, ha az alapító okirat, vagy az alapító nem rendelkezik a megszűnő alapítvány vagyonáról, vagy ha az alapító okirat által megjelölt személy, vagy az alapító által megjelölt alapítvány, egyesület a vagyont nem fogadja el vagy azt nem szerezheti meg.”*

Az Alapító Okirat 8. pontja szerint: *„Az Alapítvány esetleges megszűnése esetén a* ***vagyonmaradványt az alapítványi célokhoz hasonló célú, más alapítvány támogatására kell fordítani****.”*

A civil szervezetek bírósági nyilvántartásáról és az ezzel összefüggő eljárási szabályokról szóló 2011. évi CLXXXI. törvény 59. §-a szerint:

*„(1)* ***A bíróság*** *az ügyész indítványára,* ***az alapító (alapítók) vagy más jogilag érdekelt kérelmére megállapítja a jogutód nélküli megszűnési ok bekövetkeztét, ha***

*a) az alapítványt határozott időre alapították és a meghatározott időtartam eltelt [Ptk. 3:48. § (1) bekezdés a) pont],*

*b) az alapítvány megszűnése meghatározott feltétel bekövetkezéséhez kötött és e feltétel bekövetkezett [Ptk. 3:48. § (1) bekezdés b) pont],*

*c) az alapítvány célját megvalósította, és az alapító új célt nem határozott meg [Ptk. 3:403. § (1) bekezdés a) pont],*

***d) az alapítvány céljának megvalósítása lehetetlenné vált, és a cél módosítására vagy más alapítvánnyal való egyesülésre nincs mód [Ptk. 3:403. § (1) bekezdés b) pont],***

*e) az alapítvány három éven át a célja megvalósítása érdekében nem folytatott tevékenységet* *[Ptk. 3:403. § (1) bekezdés c) pont].”*

A fentiekre tekintettel kérjük az alábbi határozati javaslat elfogadását:

**H a t á r o z a t i j a v a s l a t :**

**Tolna Megyei Matematikai Tehetséggondozó Alapítvány megszűnésére**

Bátaszék Város Önkormányzata Képviselő-testülete - mint a Tolna Megyei Matematikai Tehetséggondozó Alapítvány egyik alapítója –

1. megállapítja, hogy a Tolna Megyei Matematikai Tehetséggondozó Alapítvány (a továbbiakban: Alapítvány) Alapító Okiratában megfogalmazott céljainak megvalósítása lehetetlenné vált, és a cél módosítására vagy más alapítvánnyal való egyesülésre nincs mód;
2. megköszöni a Kuratórium több mint három évtizedes munkáját;
3. felhatalmazza a város polgármesterét, hogy Bonyhád Város Önkormányzatával történő egyeztetést követően, az alapítvány jogutód nélküli megszűnését eredményező ok megállapítására irányuló polgári nemperes eljárás megindításához szükséges intézkedéseket tegye meg;
4. az Alapítvány megszűnésével kapcsolatos ügyvédi munkadíjra és további költségekre 100.000,- Ft keretösszeget biztosít a 2021. évi költségvetés általános tartalék kerete terhére;
5. kezdeményezi, hogy a megszűnő Alapítvány vagyona az alapítókhoz kerüljön vissza;
6. kötelezettséget vállal arra, hogy a megszerzett vagyont a megszűnt Alapítvány céljaival hasonló célra, más alapítvány támogatására fordítja.

*Határidő:* 2021. november 30.

*Felelős:* Kondriczné dr. Varga Erzsébet jegyző

 (a határozat megküldéséért)

*Határozatról értesül:* Bonyhád Város Önkormányzata

 Károlyi Károly

 Dr. Katz Sándor

 Fűrész János

 Tolna Megyei Matematikai

 Tehetséggondozó Alapítvány

 pénzügyi iroda

 irattár